આ વખતે લોકસભમાં નવનિયુક્ત સરકાર દ્વારા પોતાના એજેન્ડાને રજૂ કરવામાં આવશે, દેશ હિતાર્થે કરવામાં આવનારી યોજનાઓ અંગે જણાવવામાં આવશે, પરંતુ આ યોજનાથી દેશને લાભ થશે કે નુક્સાન કે પછી આ જનતા માટે હિતકારક છેકે નહીં તે વાતની ચર્ચા કરવા અથવા તો જો દેશ હિતાર્થે કરવામાં આવેલી આ યોજનાઓ અથવા કાર્યો અયોગ્ય હોય તો તેનો વિરોધ કરનારું સંસદમાં કોઇ નથી. જી હાં, આ વખતે દેશમાં સરકાર તો છે પરંતુ વિપક્ષ નથી. 16મી લોકસભાની ચૂંટણીમાં ભાજપની જે આંધી આવી તેમાં એકપણ પક્ષ એટલી બેઠકો મેળવી શક્યું નથી કે તે વિપક્ષનું સ્થાન ગ્રહણ કરી શકે. વિપક્ષ બનવા માટે કોઇપણ પક્ષને 10 ટકા બેઠકો મળેલી હોવી જોઇએ એટલે કે 55 બેઠકો હોવી જોઇએ. જોકે દેશમાં આ પહેલીવાર બન્યુ નથી કે લોકસભામાં કોઇ વિપક્ષના નેતા(એલઓપી) હોય જ નહીં. આ પહેલા પણ ત્રણ વખત એવી સ્થિતિનું નિર્માણ થઇ ચૂક્યું છે.